# Уведомление за стартиране на производство по издаване на общ административен акт на министъра на земеделието и храните за изменение и допълнение на Заповед № РД09-1315/30.12.2024 г. на министъра на земеделието и храните за въвеждане на забрана за извършване на риболов в рибностопански обекти по чл. 3, ал. 1, т. 1 и 2 от Закона за рибарството и аквакултурите или в зони от тях през периода 2025 - 2027 г.

На основание чл. 66 и следващите от Административнопроцесуалния кодекс Ви уведомявам за стартиране на производство по издаване общ административен акт (Заповед) на министъра на земеделието и храните за изменение и допълнение на Заповед № РД09-1315/30.12.2024 г. на министъра на земеделието и храните, за въвеждане на забрана за извършване на риболов в рибностопански обекти по чл. 3, ал. 1, т. 1 и 2 от Закона за рибарството и аквакултурите или в зони от тях през периода 2025 - 2027 г. за опазване на популациите от риба и други водни организми.

Изменението предвижда въвеждане на режим „хвани-пусни“ в нови водни обекти (язовир Чешмите и язовир Дядо Петровата чешма) при извършване на любителски риболов и определяне на участък от река Тъмръшка и притоците ѝ като забранени за риболов поради възникнала необходимост от опазване на популациите от риба и други водни организми в тях и във връзка с постъпили писмени предложения от заинтересовани страни.

Уведомявам Ви, че може да участвате в производството като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Изпълнителна агенция по рибарство и аквакултури, на адрес: гр. Бургас 8000, ул. „Княз Александър Батенберг” № 1 и на следния електронен адрес: [office@iara.government.bg](mailto:ISimeonov@mzh.government.bg).

***lav4e***

**РЕПУБЛИКА БЪЛГАРИЯ**

Изпълнителна агенция по рибарство и аквакултури

**ОДОБРЯВАМ:**

**Д-Р ГЕОРГИ ТАХОВ**

**МИНИСТЪР**

**ДО**

**МИНИСТЪРА НА ЗЕМЕДЕЛИЕТО И ХРАНИТЕ**

**Д-Р ГЕОРГИ ТАХОВ**

**ЧРЕЗ:**

**Г-Н СТЕФАН БУРДЖЕВ**

**ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ**

**ДОКЛАД**

oт

д-р Николай Георгиев – изпълнителен директор на Изпълнителна агенция по рибарство и аквакултури (ИАРА)

**Относно:** Изменение и допълнение на Заповед № РД 09-1315/30.12.2024 г. на министъра на земеделието и храните, за въвеждане на забрана за извършване на риболов в рибностопански обекти по чл. 3, ал. 1, т. 1 и 2 от Закона за рибарството и аквакултурите или в зони от тях през периода 2025 - 2027 г. за опазване на популациите от риба и други водни организми.

**УВАЖАЕМИ ГОСПОДИН МИНИСТЪР,**

Съгласно чл. 30, ал. 3, т. 1 от Закона за рибарството и аквакултурите (ЗРА) министърът на земеделието и храните, съгласувано с министъра на околната среда и водите, определя временни забрани за стопански и любителски риболов във водни обекти по чл. 3, ал. 1, т. 1 и 2 от ЗРА или отделни зони от тях за опазване популациите от риба и други водни организми. В тази връзка през 2024 г. е издадена Заповед № РД 09-1315/30.12.2024 г. на министъра на земеделието и храните, с която е въведена забрана за извършване на риболов през 2025, 2026 и 2027 г. в рибностопански обекти по чл. 3, ал. 1, т. 1 и 2 от ЗРА (Заповедта).

От издаването на общия административен акт до момента в ИАРА постъпиха предложения за изменения и допълнения на Заповедта, а именно:

1. От г-н Георги Михайлов, председател на „Българска федерация по риболовни спортове“ (БФРС) с вх. № 48-00-6-2/10.02.2025 г. по описа на ИАРА, постъпиха предложения за въвеждане на забрана за задържане на улова от риба при извършване на любителски риболов в яз. „Чешмите“ и яз. „Дядо Петровата чешма“, които са свързани помежду си, както и с яз. „Ковачево“ чрез отворени канали. Язовирите са разположени на територията на област Сливен и област Стара Загора.

Като мотиви са посочват, че до момента подобен режим е въвеждан за яз. „Ковачево“ и яз. „Радецки“, което от своя страна е довело до положително развитие на рибните популации в тях. Същевременно се посочва, че яз. „Чешмите“, яз. „Дядо Петровата чешма“ и яз. „Ковачево“ са взаимосвързани чрез отворени канали, като най-малкият яз. „Чешмите“, чрез канал се влива в яз. „Дядо Петровата чешма“ (в землището на общ. Нова Загора, обл. Сливен). От яз. „Дядо Петровата чешма“ излиза отново отворен канал с дължина около 2000 метра и се влива в яз. „Ковачево“ (на територията на общ. Раднево, обл. Стара Загора). Трите язовира предлагат добри условия за развитие на рибните популации от различни видове шаранови риби и европейски сом. Целта на предложението е да се създадат условия за опазване на видовете и по–ефективно управление на рибните ресурси в региона.

1. С писмо вх. № 63-00-403/19.11.2024 г. по описа на ИАРА, от Национално Рибно Опазващо Сдружение (НРОС) също постъпи предложение за включване на яз. „Дядо Петровата Чешма“ и яз. „Чешмите“ и свързващите ги отворени канали в режим „хвани – пусни“. В своето писмо сдружението посочва, че няколко години съвместно с местни сдружения извършват зарибителни мероприятия, както и организирани състезания за риболов на шаран. В допълнение се посочва, че в програмата на НРОС са заложени благотворителни състезания, както и занимания за деца и техните родители през летните месеци. Сдружението посочва, че всички извършени зарибителни мероприятия ще бъдат напразни, ако гореизброените язовири свързани с отворени канали помежду им, не бъдат включени в режим със забрана за задържане на улова от всички видове риби при извършване на любителски риболов, тъй като бързо ще бъдат отново обезрибени, вследствие на големия интерес и посещаемост от любители риболовци. Следва да се има предвид, че яз. „Ковачево“, който е част от каскадата е включен в т. 4.3. на заповедта, с което се забранява задържането на улов от всички видове риби при извършване на любителски риболов.
2. С цел опазване на рибните ресурси и създаване на оптимални условия за естественото им възпроизводство от ТП „Държавно Ловно Стопанство - Тракия“ гр. Смолян предлагат включване на речния участък на река Тъмръшка с притоците ѝ – от извора до местността „Момин мост“ в подточка 4.1. от Заповедта, в която е въведена пълна забрана за риболов в определени реки, участъци от тях и/или други водни обекти. В настоящата заповед посоченият участък попада в обхвата на участъка от подточка 4.2. на Заповедта в област Пловдив, а именно: „река Тъмръшка с притоците ѝ – от изворите до село Първенец (*с координати 42.065760° N, 24.655493° E*)“, където любителският риболов се извършва в режим „хвани-пусни“.

Мотивите за направеното предложение са, че в този участък на река Тъмръшка се предлагат отлични условия за естествено възпроизводство на балканска пъстърва. Част от горецитирания участък попада на територията на База за интензивно стопанисване на дивеч (БИСД) „Момин мост“ и е основен водоизточник за дивеча. В допълнение посочват, че в този участък се извършват непрекъснати ловно - стопански мероприятия, което би могло да доведе до нежелани инциденти с риболовците.

Във връзка с постъпилите до момента предложения са предприети действия по изменение и допълнение на Заповед № РД09-1315/30.12.2024 г., на министъра на земеделието и храните.

**УВАЖАЕМИ ГОСПОДИН МИНИСТЪР,**

Във връзка с гореизложеното, моля за Вашето одобрение да бъде стартирана процедура по чл. 66 и следващите от Административнопроцесуалния кодекс за издаване на общ административен акт – проект на заповед за изменение и допълнение на Заповед № РД09-1315/30.12.2024 г., на министъра на земеделието и храните, за въвеждане на забрана за извършване на риболов в рибностопански обекти по чл. 3, ал. 1, т. 1 и 2 от ЗРА или в зони от тях през периода 2025-2027 г. с цел опазване на популациите от риба и други водни организми.

Проектът на заповед следва да бъде публикуван на електронните страници на Министерство на земеделието и храните и ИАРА за осигуряване на възможност на заинтересованите страни да се запознаят с проекта и да участват в административното производство по издаването му.

**Приложения:**

1. Проект на заповед за изменение и допълнение на Заповед № РД 091315/30.12.2024 г., на министъра на земеделието и храните, за въвеждане на забрана за извършване на риболов в рибностопански обекти по чл. 3, ал. 1, т. 1 и 2 от ЗРА или в зони от тях за опазване на популациите от риба и други водни организми.
2. Копия на постъпили предложения.

**С УВАЖЕНИЕ,**

**Д-Р НИКОЛАЙ ГЕОРГИЕВ**

**ИЗПЪЛНИТЕЛЕН ДИРЕКТОР**



РЕПУБЛИКА БЪЛГАРИЯ

Министър на земеделието и храните

**ПРОЕКТ**

**З А П О В Е Д**

**№ РД ............................**

**гр. София,................2025 г.**

На основание чл. 30, ал. 3, т. 1 от Закона за рибарството и аквакултурите (ЗРА), чл. 3, ал. 1 и чл. 5, ал. 2 от Устройствения правилник на Министерството на земеделието и храните (обн. ДВ. бр. 82 от 18.10.2019 г.), във връзка със съгласувателно писмо с изх. №…………………………на Министерството на околната среда и водите и одобрен доклад с рег. № …………………../………………… на изпълнителния директор на Изпълнителна агенция по рибарство и аквакултури и възникнала необходимост от опазване на популациите от риба и други водни организми

**Н А Р Е Ж Д А М:**

Заповед № РД09-1315/30.12.2024 г. на министъра на земеделието и храните за въвеждане на забрана за извършване на риболов в рибностопански обекти по чл. 3, ал. 1, т. 1 и 2 от Закона за рибарството и аквакултурите или в зони от тях през периода 2025-2027 г., се изменя и допълва както следва:

**І.** В подточка 4.1. в област Пловдив накрая се създава нов ред:

„- р. Тъмръшка с притоците ѝ – от изворите до местността „Момин мост” (с координати 42.011914° N, 24.595360° E).“.

**II.** В подточка 4.2. в област Пловдив, текстът „р. Тъмръшка с притоците ѝ – от изворите до с. Първенец (с координати 42.065760° N, 24.655493° Е);“ се изменя така:

„- р. Тъмръшка от местността „Момин мост“ до с. Първенец (с координати 42.065760° N, 24.655493° Е).“.

**III.** В подточка 4.3. текстът „- язовир Ковачево, с. Ковачево, област Стара Загора“ се изменя така:

„- язовир Ковачево (с. Ковачево, област Стара Загора), язовир Чешмите и язовир Дядо Петровата чешма (област Сливен), както и свързващите ги канали.“.

Настоящата заповед не отменя забраните и ограниченията на дейности в посочените водни обекти, въведени по силата на други нормативни и административни актове.

Заповедта подлежи на обжалване по реда на Административнопроцесуалния кодекс в едномесечен срок от съобщението за издаването ѝ или в 14-дневен срок от отделните съобщения до лицата, участвали в производството пред административния орган.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

Заповедта да се съобщи на съответните длъжностни лица за сведение и изпълнение.

**МИНИСТЪР НА ЗЕМЕДЕЛИЕТО И ХРАНИТЕ:**

**Д-Р ГЕОРГИ ТАХОВ**